Imtella' Mejju 9, 2021 Żewġ Sirjani li kienu fuq l-istess titjira lejn Istanbul twaqqfu mill-uffiċjal ta' kontra l-ħasil tal-flus tad-Dwana jipprovaw jitilqu minn Malta bi flus kontanti li ma kinux iddikjarati skont il-liġi. Dawn il-każijiet isegwu każ ieħor li seħħ fl-aħħar jiem fil-Port fejn l-uffiċjali kkonfiskaw €15,320. Fi stqarrija, id-Dwana qalet li mmultat Sirjan li nqabad jipprova jħalli Malta lejn Istanbul b'€10,265 mhux iddikjarati. Qalet li fi spezzjoni oħra, l-uffiċjali kkonfiskaw il-flus mhux iddikjarati mill-bagalja tal-passiġġier. Id-Dwana qalet li Sirjan ieħor li kien fuq l-istess titjira għamel dikjarazzjoni falza wara li ddikjara li kien qed iġorru fuqu €40,000 fi flus kontanti. Qalet li għall-kuntrarju ta' dak li ddikjara, il-flus kollha li kien qed iġorr ma kinux tiegħu. Fil-fatt huwa nstab li kien qed iġorr €41,045. Din hija t-tieni darba f'anqas minn 24 siegha li l-uffiċjali tad-Dwana għamlu użu minn bidla fil-liġi li saret is-sena l-oħra fejn l-uffiċjali tad-Dwana ngħataw is-setgħa li jikkonfiskaw kull ammont ta' flus kontanti kemm jekk il-flus ikunu fuq il-persuna jew le, u kemm jekk jiġu ddikjarati jew le.